
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o uzavretí Dohody medzi Európskou úniou a Seychelskou republikou o prístupe seychelských rybárskych plavidiel do vôd Mayotte
(15048/2022 – C9‑0051/2023 – 2022/0362(NLE))
(Súhlas)
Európsky parlament,
–	so zreteľom na návrh rozhodnutia Rady (15048/2022),
–	so zreteľom na Dohodu medzi Európskou úniou a Seychelskou republikou o prístupe seychelských rybárskych plavidiel do vôd Mayotte (15088/2022),
–	so zreteľom na žiadosť o udelenie súhlasu, ktorú Rada predložila v súlade s článkom 43, článkom 218 ods. 6 druhým pododsekom písm. a) bodom v) a článkom 218 ods. 7 Zmluvy o fungovaní Európskej únie (C9-0051/2023),
–	so zreteľom na článok 105 ods. 1 a 4 a článok 114 ods. 7 rokovacieho poriadku,
–	so zreteľom na odporúčanie Výboru pre rybárstvo (A9‑0000/2023),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a Seychelskej republiky.

Základné informácie
Mayotte je súostrovie v Indickom oceáne a francúzsky zámorský departement, ktorý má na európskej úrovni od roku 2014 štatút najvzdialenejšieho regiónu. Keďže zmluvy Európskej únii udeľujú výlučnú právomoc v oblasti ochrany morských biologických zdrojov v rámci spoločnej rybárskej politiky (SRP), prístup zahraničných rybárskych plavidiel do vôd obklopujúcich Mayotte musí riadiť Európska únia. 
Prvá dohoda medzi Európskou úniou a Seychelskou republikou o prístupe seychelských rybárskych plavidiel do vôd Mayotte bola podpísaná 20. mája 2014. Po tom, ako táto dohoda nadobudla v ten istý deň účinnosť (najskôr ako predbežné opatrenie) na obdobie 6 rokov, bola 20. mája 2020 automaticky obnovená. 
Komisia na základe relevantných smerníc na rokovania uskutočnila so seychelskou vládou rokovania s cieľom uzavrieť novú dohodu o prístupe pre seychelské rybárske plavidlá. Po týchto rokovaniach bola 10. júna 2022 parafovaná nová dohoda o prístupe k rybolovným zdrojom. Táto nová dohoda o prístupe k rybolovným zdrojom sa vzťahuje na obdobie 6 rokov od 10. marca 2023, teda dátumu podpísania oboma stranami, čím sa tiež začalo predbežné vykonávanie tejto dohody do jej uzavretia.
Okrem tejto novej dohody o prístupe seychelských rybárskych plavidiel k rybolovným zdrojom vo vodách Mayotte sú EÚ a Seychely od roku 2020 viazané aj dohodou o partnerstve v odvetví udržateľného rybárstva a sprievodným vykonávacím protokolom, ktorými sa upravuje prístup rybárskych plavidiel EÚ do seychelských vôd a ich rybolovné práva v týchto vodách výmenou za finančnú a technickú podporu EÚ pre Seychely (pozri postup 2020/0002(NLE)). Európska únia a Seychely sa v tejto dohode o partnerstve v odvetví udržateľného rybárstva tiež dohodli na súbore mechanizmov a pravidiel, ktoré majú podporiť udržateľný rybolov, najmä prostredníctvom zlepšenia kontroly rybolovu, zberu údajov, boja proti NNN (nezákonnému, nenahlásenému a neregulovanému) rybolovu alebo spolupráce v regionálnych organizáciách pre riadenie rybárstva, ktorých členmi sú EÚ a Seychely. 
Nová dohoda o prístupe k rybolovným zdrojom
Cieľom tejto novej dohody je umožniť ďalšie posilnenie strategického partnerstva so Seychelami a prispieť k zodpovednému rybolovu vo vodách EÚ a k rozvoju rybárskej politiky na Mayotte. Technické a finančné podmienky dohody o prístupe k rybolovným zdrojom sú tiež v súlade s podmienkami dohody o partnerstve v odvetví udržateľného rybárstva so Seychelami a jej vykonávacieho protokolu, ktoré boli podpísané v roku 2020.
Touto dohodou sa ustanovujú zásady, pravidlá a postupy, ktorými sa riadi spolupráca v odvetví rybárstva s cieľom zabezpečiť zodpovedný rybolov a ochranu a udržateľné využívanie rybolovných zdrojov vo vodách Mayotte na základe zásady nediskriminácie medzi jednotlivými flotilami loviacimi v týchto vodách. 
Podmienky prístupu seychelských rybárskych plavidiel do týchto vôd EÚ sú podrobnejšie opísané v prílohe k dohode (rybolovné možnosti, oprávnenia na rybolov, monitorovanie, pozorovatelia atď.). Podľa dohody bude osem plavidiel plaviacich sa pod vlajkou Seychel (plavidlá na lov vakovou sieťou) môcť loviť vo vodách Mayotte za hranicou 24 námorných míľ od pobrežia súostrovia. Rybolovné možnosti sú založené na najlepších dostupných vedeckých odporúčaniach (a v príslušných prípadoch v medziach dostupného nadbytku) a sú v súlade s odporúčaniami zodpovednej regionálnej organizácie pre riadenie rybárstva, konkrétne Komisie pre tuniaky z Indického oceánu (IOTC). Poplatky za úlovky budú dosahovať výšku 135 EUR za tonu ulovených tuniakov (s preddavkom na plavidlo vo výške 13 500 EUR za prvých 100 ton).  
V dohode sa stanovujú aj opatrenia na monitorovanie a kontrolu rybolovu a na predchádzanie nezákonnému, nenahlásenému a neregulovanému rybolovu.
Pozícia spravodajcu
Táto dohoda o prístupe k rybolovným zdrojom je strategická a zabezpečuje súdržnosť a reciprocitu medzi EÚ a Seychelami v záujme udržateľného využívania morských zdrojov v Indickom oceáne. Obe strany chcú prostredníctvom dohody najmä posilniť monitorovanie rybolovných činností a zabezpečiť, že lov tuniakov a makreloblížnych druhov sa bude vykonávať udržateľne, pričom sa zároveň zabezpečí ochrana iných druhov, a to najmä pelagických druhov žralokov.
Ide o vyváženú dohodu, na základe ktorej by seychelské plavidlá pokračovali v rybolovných činnostiach, pričom by bola prospešná aj pre Mayotte a prispela by k rozvoju miestneho odvetvia rybolovu v tomto najvzdialenejšom regióne EÚ.
Spravodajca sa však domnieva, že z dlhodobého hľadiska by Mayotte a najvzdialenejšie regióny vo všeobecnosti mali mať možnosť rozvíjať svoje vlastné rybárske flotily prostredníctvom podpory EÚ a vnútroštátnej podpory. Tento Parlament opakovane žiadal (hoci neúspešne), aby sa v záujme prežitia odvetvia rybárstva v najvzdialenejších regiónoch a v súlade so zásadami rozdielneho zaobchádzania s malými ostrovmi a územiami uvedenými v cieli udržateľného rozvoja č. 14 a v zmysle článku 349 ZFEÚ poskytovala podpora prostredníctvom fondu ENRAF alebo štátnej pomoci na obnovu flotíl na drobný rybolov v najvzdialenejších regiónoch, ktoré vyloďujú všetky svoje úlovky v prístavoch v najvzdialenejších regiónoch a prispievajú k miestnemu udržateľnému rozvoju. 
Najvzdialenejšie regióny čelia osobitným výzvam spojeným s ich odľahlou polohou, topografiou, malými trhmi a klímou, ako sa uvádza v článku 349 ZFEÚ, no osobitosti rybolovu v najvzdialenejších regiónoch nie sú v SRP dostatočne zohľadnené. Najmä vo vonkajšej politike SRP sa v rámci strategických partnerstiev musia zohľadňovať záujmy susedných, a teda zasiahnutých regiónov EÚ.
Rybárstvo v najvzdialenejších regiónoch je hlavným potenciálom ich ekonomiky, zdrojom potravinovej sebestačnosti a tradičnou činnosťou, ktorá je súčasťou ich kultúry, vytvára pracovné miesta na mori a v spracovateľskom priemysle a prispieva k dynamike odvetvia cestovného ruchu, ktorý je dôležitou ekonomickou hnacou silou týchto regiónov.
Vzhľadom na uvedené skutočnosti spravodajca odporúča, aby Parlament schválil uzavretie tejto dohody o prístupe k rybolovným zdrojom, pričom opakovane vyzýva na podporu EÚ alebo štátnu pomoc na obnovu a udržateľný rozvoj rybárskych flotíl na Mayotte a v najvzdialenejších regiónoch vo všeobecnosti.

